**Entreprenørskap og bedriftsutvikling**

**Hovedområder i faget.**

I faget Entreprenørskap og bedriftsutvikling skal du lære om hvordan en bedrift etableres, drives og utvikles. Dette lærer du i praksis gjennom å etablere en ungdomsbedrift og utvikle ditt eget produkt eller tjeneste. I tilknytning til å etablere bedrift, vil du lære mer om ledelse, økonomi, markedsføring, salg og personalarbeid. I tillegg får du utviklet kreativiteten gjennom ideutviklingsprosesser.

Faget gir også innsikt i innovasjon og hva dette betyr for utvikling og verdiskaping i samfunnet. Vi tar opp etiske og miljømessige utfordringer ved bedriftsetablering. Videre ser vi på internasjonale markedsmuligheter i en globalisert verden. I dette faget vil du få en bedre forståelse for entreprenørskap og hvilken rolle entreprenørskap spiller for næringsutvikling i Norge. Faget skal stimulere din nysgjerrighet, kreativitet og evne til initiativ, refleksjon og analytisk tenkning.

**Faget på Edvard Munch videregående skole**

Hva kjennetegner undervisningen i dette faget på Edvard Munch videregående skole?

Vi starter skoleåret med idéutvikling og kreative prosesser for å komme opp med gode ideer til din ungdomsbedrift. Dere vil deles inn i grupper og etablerer ungdomsbedrifter (UB) basert på ideene dere har utviklet. I løpet av ett skoleår vil dere drive en virkelig bedrift med virkelige produkter, kunder, leverandører og penger.

Etablering av UB er en metode vi bruker for å skape sammenheng mellom teori og praksis i faget. Arbeidet i faget innebærer «learning by doing», dvs læring ut fra deres egne virkelige erfaringer gjennom året. Dette er en annerledes, levende og morsom læringsmetode, som i tillegg er tverrfaglig, og vil gi dere god innsikt i hva kunnskap fra andre fag kan brukes til i det virkelige liv. Vi øver på presentasjonsteknikk for blant annet å presentere forretningsideer, her har vi fått god hjelp fra dramalærer på skolen.

Vi samarbeider med arbeids- og næringsliv gjennom bedriftsbesøk og besøk i klassen. I tillegg oppfordrer vi UB-ene til å samarbeidet med næringslivet om utvikling og produksjon av produkter der det er naturlig.

**Motivasjon for å velge faget**

Har du lyst til å starte egen bedrift? Eller er du nysgjerrig på hva som skal til for å lykkes med en idé? Hvis du er motivert for å starte noe eget, eller bare er nysgjerrig på hvordan andre lykkes med å skape suksessfulle bedrifter, kan dette faget være noe for deg. Du bør ha en interesse for å etablere bedrift, og å jobbe tverrfaglig, praktisk og selvstendig.

**Hva kan faget brukes til i fremtidige yrkesvalg?**

Faget gir dere en «flying start» i forhold til å prøve ut ulike roller i et firma slik som ledelse, økonomi, markedsføring, salg og personalarbeid, og gir dere et godt grunnlag til å studere økonomiske fag. I tillegg får dere en bedre forståelse av hva som skal til for å være entreprenør, og starte din egen bedrift.